《贺新郎 云期忌辰焚寄二首，用《弹指词》韵 其一》
清代·王策

地下相安否。一年来、瑶宫乐句，吟成几首。倘入修文颜夏伍，只有君家齿幼。

慎莫倚、才情使酒。再问先期贤德曜，望乡台、应望重携手。

曾否与，欢逢久。

心香爇向深宵透。愿随君、飞神点鬼，甚时才勾。血拇凿牙何足畏，此辈人间多有。

侬已是、几番亲受。知我惟君君又去，料赋成鹦鹉身难救。

空有泪，滴襟袖。

作者简介：江苏太仓人，字汉舒。诸生。以词名，尤侗曾邀主其家。有《香雪词钞》。